text: পদ্মা সেতুর কাছেই হবে বঙ্গবন্ধু বিমানবন্দর: বিমান প্রতিমন্ত্রী
  প্রকাশিত : ১৩:৩৫, জানুয়ারি ১৫, ২০১৯ | সর্বশেষ আপডেট : ২২:০০, জানুয়ারি ১৫, ২০১৯
  পদ্মা সেতুর আশপাশেই বঙ্গবন্ধু বিমানবন্দর স্থাপন করা হবে বলে জানিয়েছেন বেসামরিক বিমান পরিবহন ও পর্যটন প্রতিমন্ত্রী মাহবুব আলী। মঙ্গলবার সিভিল এভিয়েশন সদর দফতরে সাংবাদিকদের সঙ্গে আলাপকালে এ তথ্য জানান তিনি।
  মাহবুব আলী বলেন, এ মন্ত্রণালয় চ্যালেঞ্জিং। বঙ্গবন্ধু আন্তর্জাতিক বিমানবন্দরের জায়গা চূড়ান্ত হয়েছে। পদ্মা ব্রিজের আশপাশে হবে বঙ্গবন্ধু আন্তর্জাতিক বিমানবন্দর। এই বিমানবন্দর হবে প্রাচ্য ও পাশ্চাত্যের কেন্দ্রবিন্দু। সিভিল এভিয়েশন ক্যাটাগরি ওয়ান হওয়ার জন্য সব ধরনের প্রস্তুতি নেওয়া হয়েছে। মার্চে আসবে যুক্তরাষ্ট্রের ফেডারেল এভিয়েশন অথরিটি। তাদের সনদ পেলে চালু হবে নিউ ইয়র্ক ফ্লাইট।
  গ্রাউন্ড হ্যান্ডলিং অনিয়মের অভিযোগ খতিয়ে দেখা হবে বলে জানান মাহবুব আলী। তিনি বলেন, সেবার মান সন্তোষজনক পর্যায়ে নিতে উদ্যোগ নেওয়া হবে। বিমানের নতুন রুট চালু করা হবে।